Benedikte Kiær (KF), 2012-03-29:
Som andre ordførere har været inde på, vil jeg også lige fremhæve, at jeg synes, det har været en ualmindelig kort høringsfrist, som en række aktører har fået tildelt, og det finder jeg på ingen måde er i orden, hvis man skal sørge for at kunne få en ordentlig lovbehandling.
Og det er jo heller ikke på nogen som helst måde rimeligt over for dem, som skal kigge sådan et lovforslag igennem og komme med nogle kvalificerede svar og komme med nogle kvalificerede bud på forbedringer, at de får så få dage, som de har fået i den her høringsperiode.
Så jeg håber, regeringen snart vil oppe sig på det her område og leve op til det, som er beskrevet i regeringsgrundlaget om god regeringsførelse.
Til selve forslaget vil jeg sige, at Det Konservative Folkeparti også er tilhængere af en mere effektiv administration, herunder at anvende ny teknologi som f.eks. digitalisering, som ikke bare vil effektivisere, men også være med til at styrke patientsikkerheden og være med til at sikre en hurtigere sagsbehandling.
Det hilser vi meget velkommen.
I hele taget er der mange gode takter i lovforslaget, men vi har også nogle bekymringer over det, og her vil jeg gerne fremhæve nogle bekymringer omkring det med tilsyn af plejehjem.
Forslaget vil gerne ændre tilsynet med plejehjem, så tilsynet, i stedet for at der er en fast kadence med et årligt tilsynsbesøg, skal være behovsbestemt, dvs. primært rettet mod de plejehjem, hvor der er fundet nogle alvorlige fejl og mangler, der har betydning for patientsikkerheden.
Det er i sig selv meget godt, at man har fokus på de steder, hvor der er problemer.
Men vi bliver også nødt til at forholde os til, at den seneste rapport fra Sundhedsstyrelsen, Plejehjemstilsynet 2010, viser, at der er fejl og mangler på en lang række af de plejehjem, som man har undersøgt.
På omkring 63 pct. af plejehjemmene viste der sig at være fejl og mangler, og heraf var der 8 pct. af plejehjemmene, hvor der var nogle alvorlige fejl og mangler.
Derfor er det fornuftigt, at man går ind og prøver at se på, hvordan man kan have et mere effektivt tilsyn, særlig de steder, hvor der er problemer.
Men spørgsmålet er, hvordan vi finder de plejehjem, hvor der er problemer.
Herunder vil det jo være interessant at se på muligheden for at arbejde mere systematisk med rapportering af utilsigtede hændelser, hvilket kan være mere effektivt end nogle tilsyn, som ikke fanger problemer og mangler. Dansk Selskab for Patientsikkerhed fremhæver netop det i deres høringssvar, og vi ved jo fra sundhedsvæsenet, at man faktisk har nogle rigtig gode erfaringer med at rapportere utilsigtede hændelser og handle på dem.
Så nogle af de erfaringer bør man kunne overføre til plejehjemmene.
Også spørgsmålet om, hvorvidt man kan anmode om tilsyn, er jo egentlig en væsentlig pointe i Danske Regioners høringssvar, herunder hvilken personkreds der kunne bede om et tilsyn, og så også hele problemstillingen omkring medicinhåndtering på plejehjemmene, og hvordan vi egentlig styrker den, når der nu ikke er en fast kadence med et tilsyn om året.
I ministerens svar på mange af de bekymringer, som der er i høringssvarene, netop omkring det her område, bliver det fremhævet, at det her lovforslag skal ses i sammenhæng med et andet lovforslag, som ministeren for sundhed og forebyggelse snart vil fremsætte.
Og det er noget, som vi vil interessere os meget for.
Det Konservative Folkeparti er positive i forhold til det her lovforslag, som det ligger nu, men vi har behov for at dykke mere ned i særlig det med tilsynet, før vi kan give vores endelige tilsagn om at støtte lovforslaget.